|  |  |
| --- | --- |
| ГРБОВИ ЗА МЕМОРАНДУМ | Република СрбијаАутономна покрајина Војводина**УПРАВА ЗА КАПИТАЛНА УЛАГАЊА****АУТОНОМНЕ ПОКРАЈИНЕ ВОЈВОДИНЕ**Булевар Михајла Пупина 16, 21000 Нови СадТ: +381 21 4881 787 F: +381 21 4881 736[www.kapitalnaulaganja.vojvodina.gov.rs](http://www.kapitalnaulaganja.vojvodina.gov.rs) |
|  | БРОЈ: 001648712 2025 92493 004 000 401 118 004 | ДАТУМ: 31.03.2025. године |

На основу члана 11. и члана 21. Покрајинскe скупштинскe одлукe о буџету Аутономне покрајине Војводине за 2025. годину („Службени лист АП Војводине“, број 57/2024), члана 3. и 4. Одлуке о поступку избора, критеријумима за избор и реализацији пројеката које финансира Управа за капитална улагања Аутономне покрајине Војводине у 2025. години („Службени лист АП Војводине“, број 7/2025) и Одлуке о спровођењу поступка за доделу средстава путем јавног конкурса Управе за капитална улагања Аутономне покрајине Војводине број 001648712 2025 92493 004 000 401 118 001 од 31.03.2025. године

Управа за капитална улагања Аутономне покрајине Војводине расписује

**ЈАВНИ КОНКУРС**

**за финансирање и суфинансирање пројеката у области здравствене и социјалне заштите**

ПРЕДМЕТ И ЦИЉ ЈАВНОГ КОНКУРСА

Предмет јавног конкурса је финансирање и суфинансирање пројеката у области здравствене и социјалне заштите од значаја за Аутономну покрајину Војводину.

Општи циљ јавног конкурса је подршка здравственим установама и установама социјалне заштите са седиштем на територији Аутономне покрајине Војводине чији је оснивач јединица локалне самоуправе или Аутономна покрајина Војводина у реализацији пројеката који доприносе развоју и унапређењу квалитета здравствене и социјалне заштите на територији Аутономне покрајине Војводине.

Специфични циљеви јавног конкурса су обезбеђење континуираног пружања здравствене и социјалне заштите, побољшање услова рада у здравственим установама и установама социјалне заштите, обезбеђење здравствене заштите која је једнако доступна свим грађаним, очување и унапређење квалитета здравствене заштите и обезбеђење доступних, квалитетних и разноврсних услуга социјалне заштите ради очувања и побољшања квалитета живота рањивих и маргинализованих појединаца и група на територији Аутономне покрајине Војводине.

ИЗНОС СРЕДСТАВА ПРЕДВИЂЕНИХ ЗА ДОДЕЛУ ПО ЈАВНОМ КОНКУРСУ

Покрајинском скупштинском одлуком о буџету Аутономне покрајине Војводине за 2025. годину („Службени лист АП Војводине“, број 57/2024), у члану 11, Раздео 17 – Управа за капитална улагања Аутономне покрајине Војводине – Програм 1505 – Регионални развој – Програмска активност 1008 – Подршка пројектима у области здравства и социјалне заштите – економска класификација – 464 – дотације организацијама за обавезно социјално осигурање, предвиђена су средства у износу од **475.000.000,00 динара** за финансирање и суфинансирање пројеката у области здравствене и социјалне заштите*.*

НАМЕНА СРЕДСТАВА

Средства која се додељују по јавном конкурсу намењена су за финансирање и суфинансирање пројеката изградње, доградње, реконструкције, санације и адаптације објеката **у јавној својини** за потребе здравствених установа и установа социјалне заштите са седиштем на територији Аутономне покрајине Војводине чији је оснивач јединица локалне самоуправе или Аутономна покрајина Војводина.

Дозвољено је подношење пријаве за пројекте за чију реализацију није покренут поступак јавне набавке радова.

Средства која се додељују по јавном конкурсу нису намењена за рефундацију пренетих средстава извођачу радова.

ПРАВО УЧЕШЋА НА ЈАВНОМ КОНКУРСУ

Право учешћа на јавном конкурсу имају здравствене установе и установе социјалне заштите са седиштем на територији Аутономне покрајине Војводине чији је оснивач јединица локалне самоуправе или Аутономна покрајина Војводина.

**Подносилац пријаве може да поднесе само једну (1) пријаву на јавни конкурс.**

Искључена је могућност коришћења средстава оним субјектима који су правоснажном судском одлуком обавезани на повраћај средстава додељених у претходном периоду као учесницима конкурса за доделу средстава из буџета Аутономне покрајине Војводине.

ПОСЕБНИ УСЛОВИ ЗА УЧЕШЋЕ НА ЈАВНОМ КОНКУРСУ

Услови за доделу средстава по јавном конкурсу су:

* да је реализација пројекта у складу са циљeвима и наменом јавног конкурса;
* да је израђена техничка документација у складу са Законом о планирању и изградњи („Службени гласник РС“, број 72/2009, 81/2009 - испр., 64/2010 - одлука УС, 24/2011, 121/2012, 42/2013 - одлука УС, 50/2013 - одлука УС, 98/2013 - одлука УС, 132/2014, 145/2014, 83/2018, 31/2019, 37/2019 - др. закон, 9/2020, 52/2021 и 62/2023);
* да је издат важећи акт надлежног органа којим се одобрава грађење или извођење радова.

ДОКУМЕНТАЦИЈА КОЈА СЕ ПОДНОСИ НА ЈАВНИ КОНКУРС

Документација која се подноси на јавни конкурс садржи:

1. уредно попуњен, оверен и потписан од стране овлашћеног лица образац Пријава предлога пројекта (Образац П.З1.01) у два примерка;
2. копију главне свеске техничке документације у зависности од класе и намене објекта (главна свеска идејног пројекта, главна свеска пројекта за грађевинску дозволу, главна свеска пројекта за извођење);
3. копију изјаве вршиоца техничке контроле са резимеом извештаја техничке контроле из извода пројекта за грађевинску дозволу;
4. копију важећег акта надлежног органа којим се одобрава грађење или извођење радова;
5. предмер и предрачун радова са рекапитулацијом радова, оверен и потписан од стране одговорног пројектанта са одговарајућом лиценцом, не старији од три месеца са нумерисаним странама израђен у складу са упутством које је саставни део Обрасца пријаве П.З1.01;
6. копију потврде о пореском идентификационом броју подносиоца пријаве (ПИБ);
7. копију потврде о регистрацији установе код надлежног органа.

Образац пријаве (П.З1.01) се попуњава **електронски** и преузима се са интернет странице Покрајинске владе [www.vojvodina.gov.rs](http://www.vojvodina.gov.rs) или са интернет странице Управе за капитална улагања Аутономне покрајине Војводине www.kapitalnaulaganja.vojvodina.gov.rs.

**Пријаве са приложеном документацијом се, након спроведеног јавног конкурса, не враћају учесницима на јавном конкурсу.**

РОК И НАЧИН ПОДНОШЕЊА ПРИЈАВЕ НА ЈАВНИ КОНКУРС

Јавни конкурс се објављује у „Службеном листу Аутономне покрајине Војводине“, дневном листу „Информер“, на интернет страници Покрајинске владе и на интернет страници Управе за капитална улагања Аутономне покрајине Војводине.

Пријава за учешће на јавном конкурсу се подноси у затвореној коверти, затворена на начин да се приликом отварања пријаве може са сигурношћу утврдити да се први пут отвара, **лично** на писарницу Управе за капитална улагања Аутономне покрајине Војводине, сваког радног дана од 8.00 до 16.00 часоваили **путем поште,** на адресу: **УПРАВА ЗА КАПИТАЛНА УЛАГАЊА АУТОНОМНЕ ПОКРАЈИНЕ ВОЈВОДИНЕ, 21000 Нови Сад, Булевар Михајла Пупина број 25 са назнаком: „Пријава на јавни конкурс за финансирање и суфинансирање пројеката у области здравствене и социјалне заштите** – **НЕ ОТВАРАТИ“**.

**Јавни конкурс jе отворен од 03.04.2025. године до 14.04.2025. године до 16.00 часова.**

Благовремена пријава је пријава која је примљена од стране Управе за капитална улагања Аутономне покрајине Војводине у утврђеном року, односно до 14.04.2025. године до 16.00 часова. Када је пријава упућена поштом препоручено, дан предаје пошти сматра се даном предаје Управи за капитална улагања Аутономне покрајине Војводине.

КРИТЕРИЈУМИ ЗА ОЦЕНУ ПРОЈЕКАТА И ДОДЕЛУ СРЕДСТАВА

Критеријуми за оцену пројеката и доделу средстава су следећи:

1. **Степен општег утицаја и значај пројекта** се оцењује са највише 30 бодова узимајући у обзир следеће подкритеријуме:
* **значај пројекта** - оцењује се са највише 6 бодова;
* **повезаност пројекта са стратешким документима** - оцењује се са највише 6 бодова;
* **степен развијености локалне самоуправе на чијој територији се реализује пројекат** - оцењује се са највише 6 бодова;
* **међусобна повезаност и усаглашеност елемената пројекта** - оцењује се са највише 6 бодова;
* **очекивани ефекти пројекта** - оцењује се са највише 6 бодова.
1. **Оправданост пројекта** се оцењује са највише 20 бодова узимајући у обзир следеће подкритеријуме:
* **степен суфинансирања пројекта** - оцењује се са највише 10 бодова;
* **однос трошкова и очекиваних резултата** - оцењује се са највише 10 бодова.
1. **Степен одрживости** пројекта се оцењује са највише 20 бодова узимајући у обзир следеће подкритеријуме:
* **финансијска одрживост** - оцењује се са највише 10 бодова;
* **институционална одрживост** - оцењује се са највише 10 бодова.
1. **Степен ризика и изводљивост пројекта** се оцењује са највише 30 бодова узимајући у обзир следеће подкритеријуме:
* **процена ризика** - оцењује се са највише 15 бодова;
* **изводљивост пројекта** - оцењује се са највише 15 бодова.

Неће се узимати у разматрање:

1. неблаговремене пријаве (пријаве пристигле након истека рока предвиђеног у јавном конкурсу);
2. недопуштене пријаве (пријаве поднете од стране неовлашћених лица и субјеката који нису предвиђени јавним конкурсом, односно, оне које се не односе на конкурсом предвиђене намене, пријаве којима се траже средства у износима који су већи од износа предвиђеног за доделу по јавном конкурсу, пријаве које нису достављене на начин предвиђен јавним конкурсом);
3. непотпуне пријаве (пријаве које нису поднете на одговарајућем обрасцу, пријаве уз које није приложена сва документација предвиђена јавним конкурсом, пријаве које су непотписане, са непопуњеним рубрикама, пријаве које садрже неразумљиве и нетачне податке).

**ДОДЕЛА СРЕДСТАВА**

Поступак јавног конкурса спроводи Комисија коју образује директор Управе за капитална улагања Аутономне покрајине Војводине.

Комисија обавља стручни преглед поднетих пријава, вреднује и рангира предложене пројекте у складу са условима и критеријумима наведеним у јавном конкурсу и доставља директору Управе предлог одлуке о додели средстава са образложењем предлога у року од 15 дана од дана истека рока за подношење пријава.

Одлуку о додели средстава са образложењем доноси директор Управе за капитална улагања Аутономне покрајине Војводине у року од 20 дана од дана истека рока за подношење пријава.

Одлука о додели средстава се објављује на интернет страници Покрајинске владе и на интернет страници Управе за капитална улагања Аутономне покрајине Војводине наредног дана од дана доношења исте.

Обавештење о резултатима јавног конкурса доставља се свим учесницима на јавном конкурсу у року од 7 (седам) дана од дана објављивања Одлуке о додели средстава на интернет страници Управе за капитална улагања Аутономне покрајине Војводине.

Након доношења одлуке о додели средстава, Управа за капитална улагања Аутономне покрајине Војводине и Корисник средстава закључиће уговор којим се регулишу међусобна права и обавезе уговорних страна.

ОБУСТАВЉАЊЕ ЈАВНОГ КОНКУРСА

У случају да на јавни конкурс не пристигне ни једна пријава или да су све пристигле пријаве неблаговремене, недопуштене или непотпуне, као и у случају када су све пријаве, које су благовремене, допуштене и потпуне, оцењене са мање од 60% максималног броја бодова директор Управе за капитална улагања Аутономне покрајине Војводине доноси одлуку о обустави јавног конкурса са образложењем у року од 20 дана од дана истека рока за подношење пријава.

Одлука о обустави јавног конкурса се објављује на интернет страници Покрајинске владе и на интернет страници Управе за капитална улагања Аутономне покрајине Војводине наредног дана од дана доношења исте.

ДОДАТНЕ ИНФОРМАЦИЈЕ

Све информације у вези са јавним конкурсом могу се добити у Управи за капитална улагања Аутономне покрајине Војводине позивом на телефон број **021 4881 805**, сваког радног дана, од 9.00 часова до 15.00 часова, у периоду од 03.04.2025. године до 14.04.2025. године, или путем електронске поште на адресу **ivana.kovljen@vojvodina.gov.rs**.

 **ДИРЕКТОР**

 **Милош** **Јовановић**